b'\n_START_ARTICLE_\nSerotonin\n_START_SECTION_\nReceptorji\n_START_PARAGRAPH_\nDoslej je poznanih \xc5\xbee 14 razli\xc4\x8dnih receptorjev za serotonin, ki so razvr\xc5\xa1\xc4\x8deni v 7 dru\xc5\xbein: 5-HT\xe2\x82\x81 do 5-HT\xe2\x82\x87. Vsi serotoninski receptorji, izvzem\xc5\xa1i 5-HT\xe2\x82\x83, so sklopljeni s proteinom G; 5-HT\xe2\x82\x83 je ionski kanal._NEWLINE_V krvo\xc5\xbeilju prevladujejo zlasti 5-HT2A-receptorji. Odgovorni so za strjevanje krvi, skupaj s 5-HT1B-, 5-HT2B- in 5-HT\xe2\x82\x87-receptorji pa za skr\xc4\x8denost krvnih \xc5\xbeil._NEWLINE_V mo\xc5\xbeganih so prisotni predvsem 5-HT\xe2\x82\x81 (zlasti 5-HT1A in 5-HT1B), 5-HT\xe2\x82\x82 (zlasti 5-HT2A in 5-HT2C) in 5-HT\xe2\x82\x83._NEWLINE_V gastrointestinalnem traktu imajo 5-HT\xe2\x82\x83 in 5-HT\xe2\x82\x84-receptorji pomembno vlogo pri uravnavanju motilitete (gibljivosti) \xc4\x8drevesja. Te receptorje lahko z zdravili aktiviramo (z agonisti) ali pa jih blokiramo (z antagonisti).\n_START_SECTION_\nObto\xc4\x8dila\n_START_PARAGRAPH_\nSerotonin kr\xc4\x8di \xc5\xbeile v plju\xc4\x8dih in ledvicah, v pre\xc4\x8dnoprogastem mi\xc5\xa1i\xc4\x8dju pa povzro\xc4\x8da vazodilatacijo. U\xc4\x8dinek serotonina na skr\xc4\x8denost \xc5\xbeil je pomembnen tudi pri obravnavi migrene. V terapiji akutnih migrenskih napadov se uporabljajo agonisti 5-HT1B/1D-receptorjev, na primer sumatriptan ali almotriptat._NEWLINE_Po intravenski aplikaciji serotonina pride do kompleksne reakcije sr\xc4\x8dno\xc5\xbeilnega sistema zaradi vpletenosti ve\xc4\x8d vrst 5-HT-receptorjev. Sprva pride do hipnega padca krvnega tlaka (stimulacija 5-HT\xe2\x82\x83-receptorjev) , po nekaj sekundah le-ta zopet naraste (5-HT\xe2\x82\x82)in po dolo\xc4\x8denem \xc4\x8dasu nastopi dolgotrajnej\xc5\xa1a hipotonija (5-HT\xe2\x82\x87)._NEWLINE_V manj\xc5\xa1ih \xc5\xbeilah pripomore serotonin zaradi vazokonstrikcije in pospe\xc5\xa1evanja strjevanja krvi k celjenju ran.\n_START_SECTION_\nPrebavila\n_START_PARAGRAPH_\nSerotonin pospe\xc5\xa1uje peristaltiko. Pri tumorju enterokromafinih celic ali karcinoidu tankega \xc4\x8drevesa koncentracija serotonina v \xc4\x8drevesnem tkivu znatno naraste in to dejstvo se uporablja pri diagnostiki._NEWLINE_Pri peroralnem vnosu serotonina nastopita bljuvanje in slabost.\n_START_SECTION_\nOsrednje \xc5\xbeiv\xc4\x8devje\n_START_PARAGRAPH_\nV osrednjem \xc5\xbeiv\xc4\x8devju igra serotonin pomembno vlogo pri uravnavanju razpolo\xc5\xbeenja, spanja, spolnosti in apetita. Pri \xc5\xa1tevilnih obolenjih (depresija, migrena, anksioznost, psihoza ...) je serotonin dokazano pomembnen dejavnik.'